اینتر استلار

اینتر استلار  اتا فیلم هسته که کریستوفر نولان سال ۲۰۱۴ بساته. این فیلم فیزیک و نجوم موضوع ره دارنه.

 آسنی
ونه زمونه موقعی هسته که دنیا دله آفِت دکته و مردمون ناخِشی جه کور-کاشم بَینه و خِراک ندارنه بخرن. حکومت مردم ره گنه که نونه تکنولوجی و مهندسی په بورن و ونه کشاورزی ره تن هادن. ولی خف و بستا، اتا فضایی آزمایشگاه دره سعی کنده که دیگر سیارات دله جایی پیدا هاکنه که مردم نسل ره نجات هادن. اتا خلبان پیش کفنه که بوره چنتا احتمالی سیاره که شاید قابل زیستن بوشِن ره پشو بزنه. وه دِتا وچه هم دارنه و ونه پچیک کیجا ونجه وابستوئه. وه شه ساعت ره یادگاری ونه وسّه یلنه و دِتا زنا-مردی همراکِت شونه فضا. وشون اتا سیاره وینّه که ونه دله زمان خله کُند گذرنه و هر ثانیه اونجه دوون، چن سال طول کشنه. دِ نفری شونّه سیاره دله ولی لاهیز دله تله کفنّه و تا خانه سیاره تون در بئن، دَه سال کشنه. مردی شونه این سال‌هایی که دنی بینه‌یِ پغوم‌ها ره چک هاکنه که وینده ونه پچیک کیجا اتی گتی زنا بیّه و خال کنده که ونه پی‌یر وشون ره سر بی‌یشته بورده و حکماً تااسا دیگر بمرده. اتی دیگر سیاره دله اتا فضانورد که قبل‌تر فرود بمو، وشون ره پغوم دِنه که مه وَری بئین و وشون شونّه ولی وینّه مردی چون گیر دکته و نخاسته تیناری بمیره، وشون ره تا اونجه بکشی‌یه و اونجه هچی دنی‌یه. ورگردنّه ولی مجبور وونّه که سیوا سفر هاکنن تا وشون شونس ویشتر بوو. نهایتاً زمونی که ونه بخت در سر وونه، راهی پیدا کنده که زمان ره پشو بزنه و قدیم و جدیدِ دوران ره دستکاری هکنه. وه اینتی همون یادگاری ساعت که شه کیجا ره هدا دله اتا مورس کد یلنه که فیزیکِ اصلی قانون ره ونه دله جا بدا دارنه. اینتی ونه کیجا که هنتا شه دل دله پی‌یر جا اومید دارنه، قانون ره کشف کنده و آدمونِ نسل ره نجات دِنه و زمونی که دیگر پیرزنا بیّه، شه جوونِ پی‌یر ره فضایِ اتا نو سیاره دله وینده.

 منابع 

رج:کریستوفر نولان
رج:۲۰۱۴ فیلمون
رج:انگلیسی فیلمون
رج:آمریکایی فیلمون
رج:علمی-تخیلی فیلمون